Wie is ons? - Afrikaans.com
Afrikaans is ons kultuur
Ervaar dit …
By Afrikaans.com vertel ons besoekers van bestaande organisasies, projekte en navorsing, geleenthede en verwikkelinge in Afrikaans. Ons bied inligting vir die leek en die kundige, vir die nuuskierige en die ingeligte, op 'n vars en vernuwende manier.
Afrikaans.com is ´n lewendige, dinamiese en organiese kanaal wat 'n diens lewer aan die gebruiker.
Afrikaans.com stel ten doel:
Om 'n nuttige saamkomplek vir gebruikers van Afrikaans te skep en die voortou te neem in die skep van 'n aanlynbeweging wat Afrikaans positief bemark en beïnvloed.
Om ´n sterk, lewendige aanlyngemeenskap te ontwikkel, gesentreer rondom gebruikersbehoeftes.
Om ´n persoonlike verwysingsraamwerk van inligting, vermaak en opvoeding vir die gebruiker te wees wat ten alle tye toeganklik is waar gebruikers ook al beweeg.
Om nuttige inligting aan te bied.
Die Afrikaans.com-handelsmerk kan deur die volgende woorde beskryf word:
Afrikaans.com word ondersteun deur verskeie veldtogte. Die eerste (Hoe lyk jou Afrikaans?) was 'n bewusmakingsveldtog wat verkeer na die webtuiste aangemoedig het, Afrikaans as handelsmerk gevestig en bevorder het en die taal op 'n positiewe wyse uitgebou het. Die veldtog is deur middel van buitelugborde, asook redaksionele en advertensieblootstelling op televisie en radio en in die drukmedia gedryf. Die kernboodskap van die advertensieveldtog was: Hoe lyk jóú Afrikaans? Die idee was om mense se belangstelling te prikkel en Afrikaanssprekendes, maar ook alle Suid-Afrikaners, te nooi om die webtuiste te besoek en deel te neem aan die kompetisie: Hoe lyk jou Afrikaans en WEN!
Die tweede veldtog wou weet: "Wat van Afrikaans is vir jou #onmisbaar?" Die veldtog is weer eens deur middel van buitelugborde, redaksionele en advertensies en borgskappe op televisie en radio en in die drukmedia gedryf.
Afrikaans.com is 'n webtuiste waar jy Afrikaans se sjarme, eiesoortigheid en kleurrykheid kan vier en verken in samewerking met en tot voordeel van die reeds bestaande projekte en organisasies.
Afrikaans.com muurkunsprojek: #Droomgroot.
Beskermhere en -vroue
Afrikaans.com se beskermhere en -vroue is voorlopers op hul gebied en dien as aansporing en inspirasie ter viering van Afrikaans se eiesoortigheid, inklusiwiteit en nut.
Ons Ambassadeurs is mense met 'n hart vir Afrikaans. Hulle werk vir Afrikaans, neem eienaarskap op grondvlak en inspireer ander. Hulle suksesstories het een ding in gemeen: Afrikaans is die held. Elke Ambassadeur vir Afrikaans maak 'n wesenlike bydrae tot Afrikaans en die Afrikaanse leefwêreld. Hier gee ons erkenning aan mense wat hul passie vir Afrikaans lééf!
Hier sien jy die taal getooi in al sy diepte, eenvoud, grootsheid en nederigheid. Afrikaans.com is die plek vir die Afrikaanse taalfamilie – hetsy naby, ver langs of terloops … Dit is 'n avontuurtog die toekoms in. Vind hier ons kontakvorm vir saamgesels en vrae. Tree toe en neem deel!